Преузето са <https://pravno-informacioni-sistem.rs>

Службени гласник РС 65/2024, Датум: 2.8.2024.

**3437**

На основу члана 99. став 8. Закона о спорту („Службени гласник РС”, број 10/16),

Министар спорта доноси

**ПРАВИЛНИК**

**о стручном спортском испиту**

Члан 1.

Овим правилником утврђују се програм, садржај, начин и трошкови полагања стручног спортског испита, образац уверења о положеном стручном спортском испиту и друга питања у вези са стручним спортским испитом.

Члан 2.

Полагање стручног спортског испита може да пријави свако лице које има статус спортског стручњака или стручњака у спорту (у даљем тексту: кандидат), у складу са чланом 21. ст. 2. и 4. Закона о спорту (у даљем тексту: Закон) и правилником којим је уређена номенклатура спортских звања и занимања из члана 26. Закона.

Статус спортског стручњака доказује се одговарајућом дипломом, односно уверењем издатим од стране овлашћених установа и организација, и потврдом издатом од стране овлашћених организација у области спорта о испуњености додатних услова за стицање одређеног спортског звања утврђених правилником којим је уређена номенклатура спортских звања и занимања.

Статус стручњака у спорту доказује се одговарајућом дипломом и потврдом организације у области спорта о ангажовању (на основу уговора, учлањења, обављања функције) у остваривању спортских активности и делатности организације, у складу са чланом 25. став 4. Закона.

Диплома, уверење и потврда из ст. 2. и 3. овог члана подносе се у овереној копији.

Термини којима су у овом правилнику означена лица која учествују у полагању стручног спортског испита, изражени у граматичком мушком року, подразумевају природни мушки и женски род лица на која се односе.

Члан 3.

Стручни спортски испит полаже се у складу са Програмом за полагање стручног спортског испита (у даљем тексту: Програм), који садржи градиво за полагање испита из области које су од значаја за рад организација у области спорта из члана 99. став 6. Закона и литературу за спремање испита и одштампан је као Прилог уз овај правилник и чини његов саставни део.

Члан 4.

Стручни спортски испит полаже се пред Комисијом за полагање стручног спортског испита (у даљем тексту: Комисија) коју решењем образује министар надлежан за спорт (у даљем тексту: Министар) из реда истакнутих стручњака у области спорта.

Под истакнутим спортским стручњаком и стручњаком у спорту сматра се, у смислу овог правилника, спортски стручњак и стручњак у спорту са високошколским академским образовањем од најмање 240 ЕСПБ бодова, односно основним студијама у трајању од најмање четири године, који поседује значајно искуство у раду организација у области спорта или државних органа и организација у области спорта и чије академско, односно спортско звање одговара Програму утврђеном овим правилником.

Комисија има председника и два члана.

Председник и чланови Комисије имају заменике.

Министар решењем о образовању Комисије одређује и секретара и заменика секретара Комисије из реда запослених у министарству надлежном за спорт (у даљем тексту: Министарство).

Комисија се образује на период од две године.

Рад Комисије је јаван.

Комисија доноси одлуке већином гласова свих чланова Комисије.

Члан 5.

Административне и организационе и са њима повезане стручне и техничке послове у вези са организовањем и спровођењем испита за Комисију, обавља секретар Комисије и Министарство.

Министарство може одлучити да се део послова из става 1. овог члана обави у сарадњи са Олимпијским комитетом Србије и Спортским савезом Србије.

За време одсуства или спречености секретара Комисије, заменик секретара Комисије обавља послове секретара Комисије.

Секретар Комисије нарочито:

1) утврђује списак пријављених лица за полагање стручног спортског испита (у даљем тексту: кандидати);

2) утврђује да ли кандидати испуњавају услове прописане за полагање стручног спортског, припрема предлог решења и обавештава кандидате коме је одобрено полагање испита о датуму, месту и времену полагања испита;

3) води рачуна о објављивању места, дана и времена полагања испита;

4) упознаје кандидате/кандидаткиње који приступе полагању испита о њиховим правима и обавезама;

5) води записник о полагању испита.

Члан 6.

Председник Комисије руководи радом Комисије и обезбеђује да се рад одвија у складу са овим правилником.

За време одсуства или спречености председника Комисије, послове из става 1. овог члана обавља заменик председника Комисије.

Члан 7.

Пријава за полагање испита садржи захтев за полагање испита и подноси се на Обрасцу 1, који је одштампан уз овај правилник и чини његов састави део.

Пријава из става 1. овог члана садржи податке о кандидату:

1) име, име једног родитеља и презиме;

2) датум и место рођења;

3) стручни/академски назив;

4) спортско звање;

5) контакт телефон, контакт поштанска адреса и контакт адреса електронске поште;

6) број личне карте или путне исправе.

Уз пријаву за полагање стручног спортског испита подносе се докази о статусу спортског стручњака или стручњака у спорту, у складу са чланом 2. ст. 2–4. овог правилника;

Образац захтева из става 1. овог члана преузима се на званичној интернет страници Министарства.

Пријаве за полагање испита подносе се у складу са објављеним обавештењем Министарства о испитним роковима.

Пријаву за полагање стручног спортског испита подноси организација у области спорта у којој је кандидат ангажован (уговором, учлањењем, обављање функције) или сам кандидат.

Уз пријаву за полагања стручног спортског испита плаћа се републичка административна такса, у складу за законом којим су уређене републичке административне таксе.

Обавезу плаћања републичке административне таксе из става 7. овог члана могу преузети организације у области спорта у којима је кандидат ангажован.

Члан 8.

Након пријема пријаве за полагање стручног спортског испита са свом потребном документацијом прописаном овим правилником, Министарство решењем одлучује о одобрењу захтева за полагање стручног спортског испита, и кандидату који је пријавио испит уз решење доставља обавештење о датуму, времену и месту полагања стручног спортског испита.

Члан 9.

Испити се организују по правилу у фебруарском и новембарском испитном року.

Изузетно од испитних рокова прописаних у ставу 1. овог члана, министар може, водећи рачуна о потреби организација из члана 99. став 6. Закона, одредити додатне испитне рокове.

Обавештење о одржавању испитних рокова објављује се на интернет страници Министарства.

Место, време и распоред испита унутар испитног рока утврђује председник Комисије, у договору са Министарством.

Испит се у оквиру испитног рока може организовати и у групама, зависно од броја пријављених кандидата.

Члан 10.

Пре почетка полагања стручног спортског испита утврђује се идентитет кандидата увидом у личну карту или другу личну исправу и кандидати се упознају са правилима којих се морају придржавати током испита.

Члан 11.

На стручном спортском испиту кандидат одговара на 30 питања сачињених у облику затвореног теста (питања с понуђеним одговорима), и то по 10 питања из сваке од три области утврђених Програмом.

Тест се израђује као писани тест или тест на који се одговара електронским путем.

У једном испитном року, зависно од броја пријављених кандидата припремиће се један или више тестова.

Председник Комисије поверава састављање питања за тест појединим члановима Комисије и утврђује коначни садржај теста.

Испиту могу присуствовати само чланови Комисије и секретар Комисије.

Просторију у којој се полаже кандидат може да напушта само из оправданих разлога и уз надзор секретара Комисије.

Испит траје најдуже сат и по од момента када је тест уручен кандидату, односно од момента када је објављен почетак одговарања на тесту електронским путем.

Кандидат је дужан да секретару Комисије писани тест преда, односно да прекине са одговарањем на тесту електронским путем најкасније чим истекне време одређено за израду задатка.

Кандидат је дужан да после предаје теста напусти просторију у којој се испит одржава.

Писмени тест кандидати раде под шифром, тако да идентитет кандидата није познат пре окончања поступка оцењивања.

Кандидат који користи недозвољени материјал, или се договара са другим кандидатима, биће одлуком председника Комисије удаљен са испита и сматраће се да га није положио.

У случају да постоји технички проблем са рачунаром, када се испит полаже електронским путем, ако се тај технички проблем отклони у року од петнаест минута испит се наставља, а ако се не отклони за то време, испит се за тог кандидата прекида и одржава у року који одредби председник Комисије и који не може бити дужи од три дана од дана прекида испита.

Члан 12.

Испитни тест оцењује Комисија.

Коначне оцене за испит су „положио” или „није положио”.

Сматра се да је кандидат положио испит уколико је тачно одговорио на најмање 70% од укупног броја постављених питања у тесту.

Утврђивање идентитета кандидата врши се отварањем шифре након утврђивања коначних резултата, односно коначне оцене на писменом испиту.

Члан 13.

На писмени захтев кандидата секретар Комисије може одложити полагање испита, због болести кандидата или других оправданих разлога.

Кандидат коме је одложено полагање испита дужан је да приступи полагању испита у првом наредном испитном року.

Једном одложени испит не може се поново одложити.

Члан 14.

Кандидат који сматра да његов успех на испиту није правилно оцењен има право приговора Комисији у року од 24 часа после саопштења резултата о полагању стручног спортског испита.

О приговору одлучује Комисија пред којом је кандидат полагао испит. Комисија одлучује о приговору у року од 24 часа од пријема приговора.

Ако Комисија утврди да је приговор из става 1. овог члана оправдан, кандидат који је изјавио приговор поново полаже испит у време које му саопштава председник Комисије.

Члан 15.

О полагању стручног спортског испита води се записник.

Записник води секретар Комисије.

Записник потписују председник, чланови Комисије и секретар Комисије.

У записник се уносе подаци о: испитном року у коме је обављен испит; председнику, члановима и секретару испитне комисије; броју решења Министарства којим је образована испитна комисија; врсти теста (писани тест или електронски тест); датуму и времену одржавања испита; месту где је испит одржан; броју групе у којој су кандидати полагали испит, ако је испит у испитном року обављен у више група; презимену, имену једног родитеља и имену кандидата који су испит полагали; бројевима решења којима су кандидатима одобрена полагања стручног спортског испита; оцени добијеној на тесту; напоменама у вези полагања испита од стране одређеног кандидата.

Записнику се прилажу писмени тестови кандидата, ако је испит одржан писменим путем, односно снимљен електронски запис тестова, ако је испит одржан електронским путем.

Записник о полагању стручног спортског испита дат је на Обрасцу 2, који је одштампан уз овај правилник и чини његов саставни део.

Члан 16.

О положеном стручном спортском испиту издаје се уверење у року од 15 дана од дана положеног испита.

Уверење о положеном стручном спортском испиту издаје Министарство.

Члан 17.

У уверење о положеном стручном спортском испиту уносе се следећи подаци:

1) назив и мали грб Републике Србије;

2) назив Министарства;

3) подаци о кандидату:

– име, име једног родитеља и презиме,

– датум и место рођења,

– стручни/академски назив,

– спортско звање,

– датум положеног стручног спортског испита,

– постигнут успех на испиту (положио);

4) број и датум решења о образовању испитне комисије;

5) број уверења под којим је заведен у евиденцији;

6) датум издавања уверења;

7) потпис председника Комисије.

Уверење из става 1. овог члана оверава се печатом Министарства.

Уверење о положеном стручном спортском испиту дато је на Обрасцу 3, који одштампан уз овај правилник и чини његов саставни део.

Члан 18.

Полагање стручног спортског испита у складу са овим правилником почиње од фебруарског испитног рока 2025. године.

Члан 19.

Даном ступања на снагу овог правилника престаје да важи Правилник о стручном спортском испиту („Службени гласник РС”, број 7/18).

Члан 20.

Овај правилник ступа на снагу осмог дана од дана објављивања у „Службеном гласнику Републике Србије”.

Број 002044114 2024 13800 003 002 012 001 30 006

У Београду, 22. јула 2024. године

Министар,

**Зоран Гајић,** с.р.

Прилог

ПРОГРАМ ЗА ПОЛАГАЊЕ СТРУЧНОГ СПОРТСКОГ ИСПИТА

Програм за полагање стручног спортског испита обухвата следеће области:

**1. Правни извори у области спорта и систем спорта у Републици Србији**

1) Правна извори: Место спорта у Уставу Републике Србије. Законодавство у области спорта (Закон о спорту, Закон о спречавању допинга у спорту, Закон о спречавању насиља и недоличног понашања на спортским приредбама, Закон о јавним скијалиштима). Спорт у кривичном законодавству (допинг, намештање спортских резултата, насилничко понашање). Спорт у пореским и финансијским прописима (порез на доходак грађана, порез на додату вредност, порез на имовину, подношење финансијских извештаја, обавеза фискализације). Одредбе од значаја за спорт у општем законодавству. Подзаконска акта из Закона о спорту. Правна обавезност спортских правила. Конвенције у области спорта и принципи утврђени у документима међународних организација чија је чланица Република Србије.

2) Елементи система спорта: Спорта гране и области спорта, спортске дисциплине у оквиру грана и области спорта. Спортске гране од посебног значаја за Републику Србију. Аматерски и професионални спорт. Категоризација спортова. Учесници у систему спорта.

3) Физичка лица у систему спорта: Спортисти (професионални спортисти и спортисти аматери; врсте уговора и закључење уговора између спортиста и спортских организација; категорисање спортиста; здравствени прегледи спортиста; заштита малолетних спортиста; забрана дискриминације). Спортски стручњаци (појам стручног рада у спорту; услови за статус спортског стручњака; дозвола за рад спортског стручњака; врсте уговора и закључење уговора између спортских стручњака и спортских организација; стручно усавршавање спортских стручњака;здравствени прегледи спортских стручњака; надзор над стручним радом; забрана дискриминације; категоризација спортских стручњака;

4) Правна лица у систему спорта: Спортске организације (оснивање спортског удружењa; органи и заступници спортског удружење и принципи добре управе у спорту; чланство у спортском удружењу; статусне промене, промене правног облика и престанак рада; регистрација спортског удружења; судско и арбитражно решавање спорова; имовина; спортска привредна друштва; услови за обављање спортских активности и спортских делатности; одговорност за проузроковану штету у обављању спортских активности и спортских делатности; обавеза уписа у националну евиденцију у области спорта). Спортска друштва. Грански спортски савези (циљеви оснивања; услови за оснивање; чланство; услови за обављање спортских активности и спортских делатности; стицање статуса надлежног националног гранског спортског савеза; законска права и надлежности надлежног националног гранског спортског савеза; законске обавезе надлежног гранског спортског савеза, категорисање националних гранских спортских савеза; обавеза доношења програма развоја гране спорта). Спортски савез Србије и други територијални спортски савези (оснивање, законске надлежности; законска права и обавезе; услови за обављање спортских активности и спортских делатности. Олимпијски комитет Србије и Параолимпијски комитет Србије (законске надлежности; законска права и обавезе; услови за обављање спортских активности и спортских делатности). Спортски савези за области спорта (чланство; услови за обављање спортских активности и спортских делатности; стицање статуса надлежног националног гранског спортског савеза; законска права и надлежности надлежног националног гранског спортског савеза; законске обавезе надлежног гранског спортског савеза); Предузетници у спорту (услови за обављање спортских активности и спортских делатности, организације за спортско посредовање). Установе и привредна друштва за обављање спортских делатности (правни облици, услови за обављање спортских делатности). Стручна и друга удружења и савези у области спорта. Спортске задужбине и фондације.

**2. Спортске приредбе**

1) Услови за организовање спортских приредби (појам и врсте спортских приредби; организатор и учесници спортске приредбе; обавезе организатора спортске приредбе; права и обавезе надлежног националног спортског савеза; обавеза спортске организације да поседује дозволу за сезону; кандидовање за организовање великог међународног спортског такмичења; учешће на међународним спортским такмичењима).

2) Спречавања насиља и недоличног понашања на спортским приредбама (појам насиља и недоличног понашања на спортским приредбама; обавеза ангажовања, односно организовања одговарајуће редарске службе; обавеза обезбеђења адекватног спортског објекта; обавезе при организовању спортске приредбе високог ризика; обавезе надлежног националног спортског савеза; одговорност због насиља и недоличног понашања на спортској приредби).

3) Спречавање допинга у спорту (појам допинга у спорту и повреде антидопинг правила; листа забрањених средстава; изузеци за терапеутску употребу; обавезе надлежних националних спортских савеза; допинг контрола; овлашћења Антидопинг агенције Републике Србије; одговорност због допинга).

**3. Финансирање спорта**

1) Извори финансирања спорта: Приватни извори (чланарина, донаторство, уговор о спонзорству, услуге и пословне активности). Јавни извори (финансирање из буџета Републике Србије, аутономне покрајине и јединице локалне самоуправе, пореске олакшице);

2) Финансирање програма којима се остварује општи интерес у области спорта, и задовољавају потребе и интереси грађана у аутономној покрајини и јединици локалне самоуправе (програмски календар; општи законски услови и критеријуми за одобравање програма; критеријуми које мора да испуни предлагач програма; критеријуми које мора да испуни носилац програма; партнерски програми; критеријуми које мора да испуни програм у погледу садржине и квалитета; критеријуми које мора да испуни буџет (финансијски план) програма; директни и индиректни трошкови програма; неоправдани трошкови програма; садржина предлога програма; формални услови које треба да испуни предлог програма; оцењивање предлога програма; одобравање предлога програма; правна средства против одлуке о одобравању програма; уговор о реализацији програма; периодични и завршни извештај; оцена резултата реализације програма; јавно објављивање података о одобреним и реализованим програмима; пријава програма у одговарајућу националну евиденцију и извештавање Министарства о одобреним и реализованим програмима; SWOT анализа и матрица логичког оквира).

Образац 1.

ПРИЈАВА ЗА ПОЛАГАЊЕ СТРУЧНОГ СПОРТСКОГ ИСПИТА

Поднета Министарству спорта Републике Србије

Подносим захтев за полагање стручног спортског испита у складу са чланом 99. став 8. Закона о спорту.

1. ИМЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. ИМЕ ЈЕДНОГ РОДИТЕЉА:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. ПРЕЗИМЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. ДАТУМ И МЕСТО РОЂЕЊА:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. СТРУЧНО/АКАДЕМСКО ЗВАЊЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. СПОРТСКО ЗВАЊЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. КОНТАКТ ТЕЛЕФОН:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8. КОНТАКТ ПОШТАНСКА АДРЕСА:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

9. КОНТАКТ ИМЕЈЛ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10. БРОЈ ЛИЧНЕ КАРТЕ ИЛИ ПУТНЕ ИСПРАВЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Уз пријаву прилажем:

– Диплому/уверење о стицању академског/спортског звања издату од стране: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Потврду о испуњености додатних услова за стицање одређеног спортског звања утврђеног правилником којим је уређена номенклатура спортских звања и занимања, издату од стране: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Потврду о плаћеној републичкој административној такси.

Дана: \_\_\_\_\_\_\_\_\_\_\_\_\_\_\_\_\_\_\_\_\_\_ године

ПОТПИС ПОДНОСИОЦА ПРИЈАВЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Образац 2.

Република Србија

МИНИСТАРСТВО СПОРТА

ЗАПИСНИК О ПОЛАГАЊУ СТРУЧНОГ СПОРТСКОГ ИСПИТА

|  |  |  |  |
| --- | --- | --- | --- |
| Испитни рок: |  | Датум: |  |
| Чланови комисије: |  | Време: |  |
| Бр. решења Министарства о образовању Комисије: |  | Место: |  |
| Врста теста: (писан/електронски) |  | Група: |  |
| Ред.  број | Презиме, име родитеља, име | Бр. решења Министарства | Оцена | Напомене |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

ИСПИТНА КОМИСИЈА

|  |  |
| --- | --- |
| Председник:\_\_\_\_\_\_\_\_\_\_\_\_\_\_\_\_ | Члан: \_\_\_\_\_\_\_\_\_\_\_\_\_\_\_\_\_\_\_\_\_ |
|  | Члан: \_\_\_\_\_\_\_\_\_\_\_\_\_\_\_\_\_\_\_\_\_ |
| Секретар: \_\_\_\_\_\_\_\_\_\_\_\_\_\_\_\_\_\_ |  |

